ANNETTE UDI HOLLAND: august 2013
I torsdags havde jeg en aftale med bonusdatteren i ´s Hertogenbosch (i daglig tale den Bosch). Dagens opgave var – med 6 måneders forsinkelse – at give bonusdatteren hendes fødselsdagsgave ”Køb tøj til dig selv for det aftalte gavebeløb”. Da jeg var lidt for tidligt på den, blev det til et par billeder☺. Dragefontænen nær Centraal station. Den Bosch er provinsen Noord Brabants ”hovedstad”, den er fyldt med smukke gamle huse, et utal af cafeer, hyggelige kvarterer og selvfølgelig forretninger. Turistsejlads på Dommel. Da jeg kom til Holland var det netop i den Bosch, at jeg følte mig mest hjemme, bl.a. fordi de handlende her turde tale engelsk (modsat Oss, hvor vi boede), hvilket var noget jeg satte stor pris på dengang. Udsigt mod Van Lanschot bankens fine gamle bygning på Hooge Steenweg. Jeg tænkte på Marianne, bloggeren fra Lønstrup, da jeg gik rundt i Den Bosch. Marianne har for nylig i et svar skrevet, at hun gerne ville have en Bossche bol igen☺, en specialitet der oprindeligt stammer fra Den Bosch. Jeg har ladet mig fortælle, at hvis man skal have det ultimative indenfor Bossche bol, så skal man til Jan de Groot, bageren nær ved stationen. En Bossche bol er en let bolle, der er fyldt med flødeskum, vel og mærke den hollandske flødeskum med sukker og ovenpå bollen er der et tykt lag chokolade. Nu er en Bossche bol ikke lige noget, der kan friste mig, men mine omgivelser får julelys i øjnene, når talen falder på emnet og hvis man skal dømme efter de lange køer, der ofte ses på fortovet foran Jan de Groot og de mange mennesker, der besøger det tilhørende konditori og lunchroom, så er jeg vist lidt alene om ikke at blive fristet af delikatessen. Til gengæld findes der i byen en anden fantastisk bagerforretning ”De Broodspecialist”, den var jeg i begyndelsen jeg boede her, utrolig glad for. Da jeg flyttede herned i 2002, var det meget få steder, hvor man kunne få brød, som jeg kendte fra Danmark og som jeg gerne ville have det. Men “De Broodspecialist” havde det hele, speltbrød, surdejsbrød, gulerodsbrød, biologisk brød osv. Heldigvis kan man nu få andet end det hollandske luftbrød flere steder. Ud over bagerens fine assortiment, så er forretningen noget helt for sig. Den er indrettet i domkirken Sint Jans gamle vognhus fra 1637. Vognhuset blev i 1883 ombygget til bageri og selv om forretningen blev restaureret i 1978, så er der ikke skelet til skiftende modelunder indenfor butiksindretning. De gamle malede fliser fra 1903 fortæller historier om korn og bagning af brød og har heldigvis fået lov til at blive hængende i forretningen. I øvrigt, så blev bagerforretningen i 2007 udråbt til den smukkeste monumentale bygning i Brabant og det siger ikke så lidt. Billedet er lånt på nettet. Souvenierforretningen “De kleine Winst” åbnede i 1905 og er stadig i samme familiens eje. Foran en statue af kunstmaleren Jeroen Bosch. Mens vi boede i Oss, var jeg i en periode træt af de altid tilstedeværende bilkøer på motorvejen og tog i stedet toget til/fra arbejde. Jeg skulle skifte tog i Den Bosch og det skete af og til, at jeg var i den heldige situation, at jeg nåede byen indenfor normal åbningstid. På sådanne dage tog jeg en afstikker til centrum, for at besøge ”De Broodspecialist” samt Adr. Heinens boghandel. Boghandelen er en anden vidunderlig gammel forretning, beliggende i en af byens gågader. Også den er indrettet i flere etager i et ældre hus, jo længere man bevæger sig op i etagerne føler jeg, at man kan fornemme rummenes tidligere funktion fra dengang, der var beboelse over forretningen. Denne facade siges, at være den ældste i Den Bosch, men jeg har ikke kunnet finde dokumentation for påstanden. Det var også i den Bosch, hvor jeg på det regionale arkiv, stiftede bekendtskab med hollandsk slægtsforskning. En aktivitet, der nu mest foregår via nettet. Et kig ud over markedet, men byens gamle rådhus. Jeg kunne blive ved og ved med at lovprise Den Bosch, men det er jo slet ikke det sagen drejer sig om. Så kom hun, bonusdatteren ☺. Først et kort visit i Sint Jan, den uendeligt smukke domkirke i Den Bosch. Inden den store shoppingraid fik vi lidt frokost og derefter gik det løs. Det lykkedes “fødselsdagsbarnet” at finde en del gode ting og jeg tror, at hun var rigtig godt tilfreds med fødselsdagsgaven. På et tidspunkt var vi nødt til at tage en kaffepause. Der måtte simpelthen en pause til, for at jeg kunne klare resten. Det sker åbenbart alt for sjældent, at jeg er på shopping ☺. Men det var en rigtig hyggelig eftermiddag og vi er enige om, at det er vi nødt til snart at gøre igen ☺. Vi skiltes ved 16.30 tiden, da bonusdatteren skulle hjem og hente lille Merijn i børnehaven. Det var hans sidste dag på institutionen, i fremtiden skal han i dagpleje hos en sød dame. For mig, gik det derefter i skarpt trav til den økologiske købmand ”Eco plaza”, idet jeg sidste gang vi havde Danmarksbesøg fik en sjov kageopskrift, der krævede økologiske appelsiner og mange mandler. I al sin enkelhed indeholder kagen økologiske appelsiner, mandler, æg, sukker og bagepulver. Kagen blev afprøvet ved lørdagens gæstebud, den var rigtig god, men smagte slet ikke, som jeg havde forventet. Det var skønt, at være tilbage i Den Bosch, det sker så sjældent nu, men jeg har besluttet mig for, at det ikke skal vare længe før jeg skal dertil igen. Indsendt af
Så kom den, regnen altså! Og det gør sådan set slet ikke noget, især ikke hvis den stopper inden i morgen. Indsendt af
Hold da op, hvor var det varmt, utrolig varmt. Heldigvis opholdt vi os et sted med en fænomonal god airco. Tilburg havn i de tidlige morgentimer, vandet er blikstille og himlen blå. Gad vide, hvad det er for en fugl, der sidder og overskuer verdenssituationen nær havnen i Tilburg? Et lille bitte udsnit af en flot grafittimur i Eindhoven. Under normale omstændigheder ville jeg selvfølgelig have været godt tilfreds med den grønne bølge, men lige præcis i går, da jeg gerne ville fotografere muren, ville jeg godt have haft rødt ved lyskrydset ☺. Flere glimt blev det ikke til, det var simpelthen for varmt, jeg orkede ikke. I dag har vi mere normale temperaturer, knap 26 grader. Det kan vi bedre finde ud af. Fortsat rigtig god weekend. Indsendt af
Om der findes et eller andet sted, hvor man ansøge om, at få lov til at fylde 60 igen næste år? Fødselsdagsgaverne bliver ved med at strømme ind på matriklen, det er helt vildt og meget, meget dejligt. Derfor synes jeg egentlig, at det vil være helt fint med en ny 60 års fødselsdag næste år☺. Sidste del af gave regnen kom fra den sødeste tidligere kollega (på alder med min datter), der for nogle år siden, sammen med sin hollandske mand og deres søn, flyttede hjem til Danmark. Hun og jeg plejer at mødes, når de er på besøg i Holland og i mandags havde vi en aftale om lidt frokost med efterfølgende ”tøseshopping” i Tilburg. Det var utrolig hyggeligt, faktisk så hyggeligt, at jeg totalt glemte at tage et eneste billede ☺. På turen blev min horisont udvidet op til flere gange, godt at have den yngre generation med ud at shoppe, så jeg kan blive lidt opdateret ☺. Jeg plejer at undgå forretninger med for meget bling-bling, altså den slags, hvor der findes tilbehør og smykker i alle regnbuens farver plus diverse guld/sølv efterligninger. Nej, undgå er nok ikke det rette ord, jeg har bare aldrig haft nogen grund til at skulle derind. I mandags ville kollegaen gerne kigge indenfor i en af disse forretninger, idet hun manglende forskelligt og hun fortalte, at der ikke findes mange af den type forretninger i Danmark. Fint nok, så kunne jeg jo også se, hvad det egentlig var jeg måske var gået glip af. Lige en bemærkning, inden jeg går videre. Jeg har gennem de sidste mange år har ledt efter nye hårpinde (altså dimser som stoppes i en knold i håret), ingen steder har jeg kunnet finde dem. De første købte jeg i det desværre nu nedrevne “Gavlhuset” i Aalborg, pindene lever stadig og jeg er panisk angst for, at der skal ske noget med dem. For 7 år siden fandt jeg et par i grå plast i Stanstead lufthavn, men de døde efter et par år. Jeg klagede min nød til min datter, der straks sendte strikkepinde af træ herned, i håbet om at de kunne bruges. Det kan de sikkert godt, men de er bare så dejlige at strikke med, så de er aldrig nået i håret. Men i mandags, hos ”Bijou Brigitte” (modische Accessoires) lige indenfor døren, der lå min nye hårdpind!!!! At der så samtidig lå et par hårspænder, som måtte med hjem, det gjorde jo ikke sagen ringere. Aldrig, aldrig mere tro, at jeg intet har at gøre i en bestemt type forretning. I går var jeg ude og blive luftet lidt og kom blandt andet til et industriterræn ved Den Bosch. Der observerede vi den mærkeligste figur på fortovet, den måtte straks fotograferes. En sikkerhedsvagt fortalte, at der rundt i området står 25 forskellige figurer og af sted det gik med kameraet. Jeg fandt kun 4 og de så for mig meget ens ud, men i henhold til sikkerhedsvagten skulle der på alle 25 være en lille forskel. Jeg har forgæves ledt på nettet, for at finde kunstneren og måske årsagen til, hvorfor de små figurer netop er placeret der. Ja og så skulle der selvfølgelig leges, lige indtil kameraets batteri sagde stop ☺. Indsendt af